Landnámabók er varðveitt í fimm gerðum , þremur fornum og tveimur samsteypum frá 17. öld . Samband gerðanna hefur lengi verið fræðimönnum hugleikið , sem og tilgangur ritunar þeirra . Gerðir Landnámu eru : Sturlubók – sögð samin af Sturlu Þórðarsyni lögmanni og sagnaritara ( d. 30. júlí 1284 ) . Skinnhandrit með texta Sturlubókar brann árið 1728 í Kaupmannahöfn en textinn er varðveittur í uppskrift séra Jóns Erlendssonar , AM 107 fol . frá 17. öld . Hauksbók – Landnámugerð Hauks Erlendssonar lögmanns , rituð á árunum 1302 - 10 , er elsta varðveitta handrit Landnámabókar , AM 371 4 to . Haukur segir í eftirmála að hann hafi sett textann saman „ eftir þeirri bók , sem ritað hafði herra Sturla lögmaður ... og eftir þeirri bók annarri , er ritað hafði Styrmir hinn fróði “ ( Styrmir fróði Kárason d. 1245 ) . Á 17. öld afritaði séra Jón Erlendsson Landnámu í Hauksbók , sem þá vantaði í tvö blöð , og er uppskriftin varðveitt í AM 105 fol . Melabók – er nefnd Melabók vegna ættrakninga til Melamanna í textanum . Af henni eru aðeins varðveitt tvö skinnblöð , AM 445 b 4 to , frá f.hl. 15. aldar . Á 17. öld var handritið heillegra og notað við samningu annarrar af yngri gerðum Landnámu . Textinn þykir ekki góður en Melabók er talin hafa staðið nærri texta Styrmisbókar og besti fulltrúi hennar sem varðveist hefur . Skarðsárbók – er samsteypugerð af Landnámu úr Sturlubók og Hauksbók , tekin saman af Birni Jónssyni á Skarðsá ( 1574 – 1655 ) . Hann hefur haft aðgang að uppskriftum sr. Jóns Erlendssonar af báðum gerðunum og stundum getað lesið skinnhandritin betur og réttar en Jón . Frumrit Skarðsárbókar brann með hluta af safni Árna Magnússonar 1728 . Mörg afrit hennar hafa varðveist , merkast þykir uppskrift Ásgeirs Jónssonar í AM 104 fol . sem er beint afrit af frumriti Björns . Þórðarbók – sett saman af sr. Þórði Jónssyni í Hítardal ( d. 1670 ) . Hann lagði handrit af Skarðsárbók til grundvallar en bætti við orðamun og viðbótum úr Melabók sem þá var heillegri . Þórðarbók er til í frumriti , í AM 106 og 112 fol . Gildi hennar felst ekki síst í því að þar eru varðveittir texta úr hlutum Melabókar sem nú eru glataðir en auðvelt er að aðgreina með samanburði við texta Skarðsárbókar .